ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 197.74 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 197.74 கோடிக்கும் அதிகமான  டோஸ்கள் செலுத்தப்பட்டுள்ளன. 2,57,61,312 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.67 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.25 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.55 சதவீதமாக உள்ளது. கடந்த 24 மணி நேரத்தில் 14,413 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,28,36,906.
இந்தியாவில் கடந்த 24 மணி நேரத்தில் 17,070 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 5,02,150 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 86.28 கோடி . வாராந்திரத் தொற்று 3.59 சதவீதமாக உள்ளது. தினசரித் தொற்று விகிதம் 3.40 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1838390
ஜல்சக்தி அமைச்சகம்
தூய்மையான கங்கைக்கான தேசிய இயக்கம் கங்கா உத்சவ் என்னும் ஆற்று திருவிழாவுக்கு ஏற்பாடு
தூய்மையான கங்கைக்கான தேசிய இயக்கம் கங்கா உத்சவ் என்னும்ஆற்று திருவிழாவை நவம்பர் 4 அன்று புது தில்லியில் இரண்டு அமர்வுகளில் ஏற்பாடு செய்தது. ஜல் சக்தி மற்றும் பழங்குடியினர் விவகாரங்களுக்கான இணையமைச்சர் திரு பிஷ்வேஸ்வர் துடுவின் முன்னிலையில், காலை அமர்வில், மத்திய கலாச்சாரம், சுற்றுலா துறை அமைச்சர் திரு கிஷன் ரெட்டி சிறப்பு விருந்தினராகக் கலந்து கொண்டார்.
மாலை அமர்வுக்கு மத்திய ஜல் சக்தி அமைச்சர் திரு கஜேந்திர சிங் ஷெகாவத் தலைமை தாங்கினார். செப்டம்பர் 26, 2021 அன்று பிரதமர் திரு நரேந்திர மோடியின் உரையின் அடிப்படையில் இந்த விழா கொண்டாடப்படுகிறது. கங்கா உத்சவ் 2022-ன் மைய நோக்கம் இந்தியாவின் அனைத்து நதிகளையும் கொண்டாடுவதே ஆகும். 2008 ஆம் ஆண்டு கங்கை நதி இந்தியாவின் தேசிய நதியாக அறிவிக்கப்பட்ட நாளான நவம்பர் 4 ஆம் தேதி, 2017 ஆம் ஆண்டு முதல் ஒவ்வொரு ஆண்டும் கங்கா உத்சவ் விழா கொண்டாடப்பட்டு வருகிறது.
கங்கா உத்சவ் 2022 விடுதலையின் அமிர்தப் பெருவிழாவுக்காக அர்ப்பணிக்கப்பட்டுள்ளது
கங்கை ஓடும் மாநிலங்களில் 75 க்கும் மேற்பட்ட நிகழ்வுகள் ஏற்பாடு செய்யப்படும். இதில் உள்ளூர் கலாச்சாரம் ஊக்குவிக்கப்படும். கங்கை நதிக்கரையில் விழிப்புணர்வு மற்றும் வேலை வாய்ப்புகளை உருவாக்கும் நடவடிக்கைகள் ஏற்பாடு செய்யப்படும்.
எரிசக்தி அமைச்சகம்
இந்தியாவில் முதல்முறையாக லே பகுதியில் பசுமை ஹைட்ரஜன் எரிப்பொருள் நிலையத்தை அமைக்க என்டிபிசி ஒப்பந்தப்புள்ளி கோரியுள்ளது
இந்த திட்டம் அங்கு கரியமில வாயு வெளியேற்றாத போக்குவரத்து மற்றும் சுற்றுலாவை ஊக்கப்படுத்தும்
பிரத்தியேக 1.25 மெகாவாட் சூரியசக்தி மின் உற்பத்தி நிலையமும் லே பகுதியில் ஏற்படுத்தப்படவுள்ளது
என்டிபிசி எனப்படும் தேசிய அனல்மின் கழகத்தின் துணை நிறுவனமான புதுப்பிக்கத்தக்க எரிசக்தி லிமிடெட்  , நாட்டின் முதல் பசுமை ஹைட்ரஜன் எரிப்பொருள் நிலையத்தை லடாக்கின் லே பகுதியில் அமைக்க உள்நாட்டு ஒப்பந்தப்புள்ளி கோரியுள்ளது. இதற்காக ஏல நடவடிக்கைகள் வரும் ஜூலை 31 ஆம் தேதி முதல் தொடங்குகிறது.
ஏற்கனவே என்டிபிசியின் வித்யுத் வியாபார் நிகாம் நிறுவனம்  சார்பாக லடாக்கில் கரியமில வாயு வெளியேற்றாத மின்சார பேருந்துகள் கொள்முதல் செய்ய ஒப்பந்தம் கோரப்பட்டிருந்தது. இதனை என்டிபிசி புதுப்பிக்கத்தக்க எரிசக்தி  மற்றும் வித்யுத் வியாபார் நிகாம் நிறுவனம் இணைந்து லடாக் யூனியன் பிரதேசத்தில் செயல்படுத்தவுள்ளன. ஹைட்ரஜன் எரிப்பொருள் நிலையம் முழுக்க முழுக்க பசுமையான முறையில் அமைய என்டிபிசி ரெல் சார்பாக 1.25 மெகாவாட் திறன் கொண்ட பிரத்தியேக சூரியசக்தி மின் உற்பத்தி நிலையம் அமைக்கப்படவுள்ளது. சூரியசக்தி மின் உற்பத்தி திட்டத்துக்கான ஒப்பந்தம் ஒரு மாத காலத்துக்குள் வழங்கப்படும் என எதிர்பார்க்கப்படுகிறது.
முன்னதாக, உயரமான பகுதிகளில் பசுமையான ஹைட்ரஜன் தொழில்நுட்பத்தை உருவாக்க என்டிபிசி ரெல் சார்பாக லடாக் யூனியன் பிரதேசத்துடன் முக்கியத்துவம் வாய்ந்த புரிந்துணர்வு ஒப்பந்தம் மேற்கொள்ளப்பட்டது. இத்திட்டம் வெற்றிகரமாக முடிக்கப்பட்டால் லே பகுதியைச் சுற்றி கரியமில வாயு வெளியேற்றாத போக்குவரத்து முறை செயல்படுத்தப்படும், மிகவும் விருப்பத்துக்கு உரிய இத்துறையில் உலக அளவில் முன்னணி வகிக்கும் ஒரு சில நாடுகளில் இந்தியாவும் இடம்பெறும்.
இத்திட்டம் அப்பகுதியில் சுத்தமான மற்றும் பசுமையான சூழலை ஏற்படுத்துவதற்கு மிக முக்கிய நடவடிக்கையாகும். இது வெற்றிகரமாக முடிக்கப்படும் பட்சத்தில் லடாக்கில் நிலவும் போக்குவரத்து பிரச்சினை தீர்க்கப்படுவதோடு, அங்கு சுற்றுலாவுக்கு மிகப் பெரிய ஊக்கமாகவும் அமையும்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1740299
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
"கட்டமைக்கப்பட்ட சுற்றுச்சூழலின் வாழ்க்கைச் சுழற்சி முழுவதும் நிலைத்தன்மை, பருவநிலை மீள்திறன் ஆகியவை சேர்க்கப்பட வேண்டும்." -திரு ஹர்தீப் எஸ்.பூரி
வீட்டுவசதி மற்றும் நகர்ப்புற விவகாரங்கள், பெட்ரோலியம் மற்றும் இயற்கை எரிவாயுத்துறை அமைச்சர் திரு ஹர்தீப் சிங் பூரி, கட்டமைக்கப்பட்ட சுற்றுச்சூழலின் வாழ்க்கைச் சுழற்சி முழுவதும் நிலைத்தன்மை மற்றும் பருவநிலை மீள் திறனை சேர்க்கப்பட வேண்டும் என்று வலியுறுத்தியுள்ளார். நகர்ப்புற திட்டமிடல் குறித்த தொலைநோக்கு அவசியமாகும் என்றும் அவர் கூறினார். கட்டுமானத் துறையில் புதிய மற்றும் வளர்ந்து வரும் கட்டுமானப் பொருட்கள் மற்றும் தொழில்நுட்பங்களை ஏற்றுக்கொள்வது குறித்த மாநாட்டைத் தொடங்கி வைத்த அமைச்சர், மோடி அரசு நகரமயமாக்கலை பன்முக வளர்ச்சிக்கான வாய்ப்பாகப் பார்க்கிறது, எனவே திட்டமிடப்பட்ட நகரமயமாக்கலுக்கான மிக விரிவான திட்டங்களில் ஒன்றாக இந்தியா திகழ்கிறது என்றார். இந்தப் பின்னணியில்தான், அமைச்சகத்தின் முதன்மை வீட்டுவசதித் திட்டமான பிரதமரின் வீட்டுவசதித் திட்டம் -நகர்ப்புறம்  குறிப்பாக முக்கியத்துவம் பெறுகிறது, ஏனெனில் இது நிலையான மற்றும் பசுமை உள்கட்டமைப்பை உருவாக்கும் அதே நேரத்தில் இந்தியாவின் நகர்ப்புற ஏழைகளுக்கு குறைந்த செலவில் வீட்டுவசதி பிரச்சனையை நிவர்த்தி செய்துள்ளது. இத்திட்டத்தில் பசுமை கட்டுமான தொழில்நுட்பங்களைப் பயன்படுத்துவதை விளக்கிய திரு பூரி, இந்த திட்டத்தின் கீழ் சுமார் 43.3 லட்சம் வீடுகள் ஃப்ளைஆஷ் செங்கல் / பிளாக்குகள் மற்றும் ஏ.ஏ.சி பிளாக்குகள் போன்ற நிலையான கட்டுமானப் பொருட்களைப் பயன்படுத்தி கட்டப்பட்டு வருவதாகக் கூறினார். இந்த வீடுகள் 2024 டிசம்பர் இறுதிக்குள் 9 மில்லியன் டன் கார்பன் டை ஆக்சைடு உமிழ்வைக் குறைக்க பங்களிக்கும்.
வீட்டுவசதி கட்டுமானத் துறையில் ஒரு முன்னுதாரண மாற்றத்தைக் கொண்டு வர, வீட்டுவசதி மற்றும் நகர்ப்புற விவகாரங்கள் அமைச்சகம் உலகளாவிய வீட்டுவசதி தொழில்நுட்ப சவால் இயக்கத்தின் கீழ் உலகெங்கிலும் இருந்து 54 புதுமையான கட்டுமான தொழில்நுட்பங்களை பட்டியலிட்டுள்ளது. மேலும், சென்னை, ராஜ்கோட், இந்தூர், லக்னோ, ராஞ்சி மற்றும் அகர்தலாவில் தற்போது செயல்படுத்தப்பட்டு வரும் ஆறு முக்கிய திட்டங்களின் கீழ் 6,368 வீடுகள் கட்டப்பட்டு வருகின்றன. இந்த புதுமையான கட்டுமான தொழில்நுட்பங்களைப் பயன்படுத்துவதால் ஏற்படும் பல நன்மைகளை அமைச்சர் பகிர்ந்து கொண்டார், இதில் கட்டுமான செலவு, நேரம், பயன்படுத்தப்படும் சிமெண்ட் மற்றும் உற்பத்தி செய்யப்படும் கழிவுகள், மேம்பட்ட வெப்ப வசதி மற்றும் குறைந்த வாழ்க்கை சுழற்சி செலவுகள் ஆகியவை அடங்கும்.
புதிய மற்றும் தற்சார்பு இந்தியாவில் சிறந்த வாழ்க்கைத் தரத்திற்கு இது பங்களிக்கும் என்பதால், சமூகத்தின் அனைத்து அடுக்குகளுக்கும் நவீன மற்றும் புதுமையான தொழில்நுட்பங்களைப் பயன்படுத்தி தரமான வீட்டுவசதியை வழங்க வேண்டியதன் அவசியத்தை மத்திய உள்துறை இணையமைச்சர் திரு. கௌஷல் கிஷோர் வலியுறுத்தினார். இந்த கட்டுமானப் பொருட்கள் நாட்டின் வெவ்வேறு புவி-பருவநிலை மற்றும் ஆபத்து நிலைமைகளுக்கு ஏற்ப விரைவான மற்றும் சிறந்த தரமான வீட்டுக் கட்டுமானத்திற்கு உதவுகின்றன. கிரெடாய் அமைப்புடன் இணைந்து இந்த மாநாடு நடத்தப்பட்டது.
தேர்தல் ஆணையம்
இந்தியாவின் 25வது தலைமை தேர்தல் ஆணையராக திரு ராஜீவ் குமார் பொறுப்பேற்றார்
மே 12 தேதியிட்ட இந்திய அரசின் சட்டம் மற்றும் நீதித்துறை அமைச்சகத்தின் அரசிதழ் அறிவிப்பின்படி, புது தில்லியில் உள்ள தேர்தல் ஆணைய அலுவலகத்தில் திரு ராஜீவ் குமார் இன்று இந்தியாவின் 25வது தலைமைத் தேர்தல் ஆணையராகப் பொறுப்பேற்றுக் கொண்டார்.
திரு ராஜீவ் குமார் 2020 செப்டம்பர் 1 முதல் தேர்தல் ஆணையராகப் பணியாற்றி வருகிறார். அவர் தேர்தல் ஆணையராக இருந்த காலத்தில், 2020 ஆம் ஆண்டில் பீகார், அசாம், கேரளா, புதுச்சேரி, தமிழ்நாடு, மேற்கு வங்காளம் ஆகிய மாநில சட்டசபைகளுக்கு கோவிட் பெருந்தொற்று பரவலுக்கு மத்தியில் தேர்தல்கள் நடத்தப்பட்டுள்ளன. 2021 மார்ச்-ஏப்ரல் மாதத்தில் கோவா, மணிப்பூர், பஞ்சாப், உத்தராகண்ட், உத்தரப்பிரதேசம் ஆகிய மாநிலங்களுக்கு அண்மையில் தேர்தல் நடைபெற்றது.
தலைமை தேர்தல் ஆணையராகப் பொறுப்பேற்ற பிறகு, திரு ராஜீவ் குமார், இந்திய அரசியலமைப்புச் சட்டம் வழங்கிய மிகச்சிறந்த நமது ஜனநாயகத்தை வலுப்படுத்தும் நிறுவனத்தை வழிநடத்தும் பொறுப்பு தமக்குக் கிடைத்திருப்பது பெருமையளிப்பதாகக் கூறினார். நமது குடிமக்களுக்கு சுதந்திரமான மற்றும் நியாயமான தேர்தலை நடத்துவதற்கும், வாக்காளர் பட்டியலின் தூய்மையை உறுதிப்படுத்துவதற்கும், முறைகேடுகளைத் தடுப்பதற்கும், நமது தேர்தல்களின் தரத்தை மேம்படுத்துவதற்கும் கடந்த எழுபது ஆண்டுகளில் தேர்தல் ஆணையம் ஏராளமான நடவடிக்கைகளை மேற்கொண்டுள்ளது. "அரசியலமைப்புச் சட்டத்தின் கீழ் பொறுப்பான எந்தவொரு பெரிய சீர்திருத்தத்தையும் கொண்டு வருவதில் ஆலோசனைகள் மற்றும் ஒருமித்த கருத்தை உரிய நேரத்தில் உருவாக்குவதற்கான ஜனநாயக முறைகளை ஆணையம் பின்பற்றும், கடுமையான முடிவுகளை நடைமுறைப்படுத்த தேர்தல் ஆணையம் தயங்காது" என்று அவர் மேலும் கூறினார்.
வெளிப்படைத்தன்மை மற்றும் எளிதாக வாக்காளர் சேவைகளை கொண்டு வருவதற்கான செயல்முறைகள் மற்றும் தேர்தல் நடைமுறைகளை எளிதாக்குவதற்கு தொழில்நுட்பம் மேலும் முக்கிய கருவியாக பயன்படுத்தப்படும் என்று திரு ராஜீவ் குமார் கூறினார்.
குடியரசுத் தலைவர் செயலகம்
பிரதமரின் ‘காசநோய் இல்லாத இந்தியா’ திட்டத்தை குடியரசுத் தலைவர் தொடங்கிவைத்தார்
பிரதமரின் ‘காசநோய் இல்லாத இந்தியா’ திட்டத்தை குடியரசுத் தலைவர் திருமதி திரௌபதி முர்மு இன்று  காணொலி காட்சி மூலம் தொடங்கிவைத்தார்.
இந்த நிகழ்வில் பேசிய குடியரசுத் தலைவர், “பிரதமரின் ‘காசநோய் இல்லாத இந்தியா’ திட்டத்திற்கு இந்திய குடிமக்கள் அனைவரும் அதிக அளவில் முன்னுரிமை அளித்து பேரியக்கமாக மாற்ற வேண்டும். நம் நாட்டில் காசநோய் மூலமே அதிக இறப்பு எண்ணிக்கை உள்ளது. உலக மக்கள் தொகையில் இந்தியாவின் பங்கு 20 சதவீதம். ஆனால் உலக அளவில் காசநோய்க்கு 25 சதவீதத்திற்கும் அதிகமானோர் இந்தியாவில் பாதிக்கப்பட்டுள்ளனர். பிரதமரின் ‘காசநோய் இல்லாத இந்தியா’ திட்டத்தின் கீழ், வரும் 2025 ஆம் ஆண்டிற்குள் இந்தியாவில் இருந்து காசநோயை முற்றிலுமாக அகற்ற இலக்கு நிர்ணயிக்கப்பட்டுள்ளது” என்றார்.
“ நீடித்த வளர்ச்சியின் கீழ் 2030 ஆம் ஆண்டிற்குள் அனைத்து நாடுகளும் காசநோயை முடிவுக்கு கொண்டு வர வேண்டும் என்று ஐக்கிய நாடுகள் சபை இலக்கு நிர்ணயித்தது. ஆனால் மத்திய அரசின் சிறந்த செயல்பாடுகளினால் வரும் 2025 ஆண்டிற்குள் காசநோய் முற்றிலுமாக அகற்றப்படும் என எதிர்பார்க்கப்படுகிறது” என அவர் கூறினார்.
“காசநோய் குறித்த விழிப்புணர்வை ஏற்படுத்துவது கட்டாயமாகும். இந்நோய் தாக்கத்திற்கு முன்பாகவே காப்பதும் சாத்தியம் என்பதை மக்களுக்கு தெரியப்படுத்த வேண்டும். காசநோய்க்கான மருத்துவம் சிறப்பான முறையிலும், எளிதில் அணுகக்கூடிய வகையிலும் உள்ளது. இந்நோயிலிருந்து மக்களை காப்பதற்கும், இலவசமாக மருத்துவ வசதி அளிப்பதற்கும் அரசு பல்வேறு நடவடிக்கைகளை மேற்கொண்டு வருகிறது. இந்நோய் குறித்து சிலருக்கு தவறான கண்ணோட்டம் உள்ளது. இது முற்றிலுமாக நீக்கப்பட வேண்டும். காசநோயை ஏற்படுத்தும் கிருமிகள் அனைவரின் உடலிலும் உள்ளது. ஒருவருக்கு நோய் எதிர்ப்பு சக்தி குறையும் போது காசநோய் தாக்கம் ஏற்பட்டு விடுகிறது. சிகிச்சை அளிப்பதன் மூலம் இந்நோயிலிருந்து முழுவதுமாக குணமடைய முடியும். எனவே “காசநோயை முற்றிலுமாக ஒழிப்பதற்கான முயற்சியில் அனைவரும் ஒன்றிணைந்து செயல்பட வேண்டும்” என்று குடியரசுத் தலைவர் திருமதி திரௌபதி முர்மு கூறினார்.
இந்த நிகழ்ச்சியில் மத்திய சுகாதாரத்துறை அமைச்சர் டாக்டர் மன்சுக் மாண்டவியா, மத்திய சுகாதாரத்துறை இணையமைச்சர் டாக்டர் பாரதி பிரவீன் பவார் மற்றும் ஆளுநர்களும், அரசு உயரதிகாரிகளும் கலந்து கொண்டனர்.
--------------
(Visitor Counter : 1569
சிறப்பு சேவைகள் மற்றும் கட்டுரைகள்
அஞ்சலக ஒய்வூதிய குறை தீர்க்கும் முகாம்
அகில இந்திய அஞ்சலக ஒய்வூதிய குறை தீர்க்கும் முகாம் 17.05.2023 அன்று பகல் 11:00 மணியளவில் சென்னையில் உள்ள தமிழ்நாடு வட்ட முதன்மை அஞ்சல் துறை தலைவர் அலுவலகத்தில் காணொலிக்காட்சி வாயிலாக நடைபெறவுள்ளது.
ஓய்வூதியம் மற்றும் குடும்ப ஓய்வூதியம் சம்மந்தப்பட்ட குறைகளை முதன்மை அஞ்சல் துறை தலைவர் அலுவலகம், தமிழ்நாடு வட்டம் சென்னை என்கிற முகவரிக்கு அஞ்சல் மூலமாகவோ  bgt.tn@indiapost.gov.in என்கிற மின்னஞ்சல் முகவரிக்கு மின்னஞ்சல் மூலமாகவோ 10.05.2023 மதியம் 03:00 மணிக்குள் சமர்ப்பிக்குமாறு கேட்டுக்கொள்ளப்படுகிறது. அலைபேசி எண் மற்றும் மின்னஞ்சல் முகவரியுடன் பெறப்பட்ட ஓய்வூதியம் தொடர்பான மனுக்கள் பரிசீலிக்கப்பட்டு காணொலிக்காட்சிக்கான இணைப்பு  உரிய நபர்களுக்கு அனுப்பப்படும் என்று சென்னையிலுள்ள முதன்மை அஞ்சல் துறை தலைவர் அலுவலகம் தெரிவித்துள்ளது.
நிதி அமைச்சகம்
2021-22ம் நிதியாண்டுக்கான நிகர நேரடி வரி வசூல் 100 சதவீத்துக்கு மேல் அதிகரிப்பு
2021-22ம் நிதியாண்டுக்கான நிகர நேரடி வரி வசூல் 15.6.2021-ம் தேதி நிலவரப்படி ரூ. 1,85,871 கோடி. இது கடந்தாண்டு இதே காலத்தில் ரூ. 92,762 கோடியாக இருந்தது. இது 100.4 சதவீத அதிகரிப்பு. நிகர நேரடி வரி வசூலில், பெருநிறுவனங்கள் வரி  ரூ.74,356 கோடி  மற்றும் பாதுகாப்பு பரிவர்த்தனை வரி  உட்பட தனிநபர் வருமான வரி  ரூ.1,11,043 கோடி .
ரீபண்ட் வழங்குவதற்கு முன் 2021-22ம் நிதியாண்டுக்கான மொத்த நேரடி வரி வசூல் ரூ. 2,16,602 கோடி. கடந்தாண்டு இதே காலத்தில், இது ரூ. 1,37,825 கோடியாக இருந்தது. இதில் நிறுவன வரி ரூ.96,923 கோடி மற்றும் பாதுகாப்பு பரிவர்த்தனை வரி உட்பட தனிநபர் வருமான வரி ரூ.1.19,197 கோடியும் அடங்கும்.
மற்ற வரி வசூல்களில், அட்வான்ஸ் வரி ரூ.28,780 கோடி, பணியிடங்களில் வரி பிடித்தம் ரூ.1,56,824 கோடி, சுய மதிப்பீடு வரி ரூ.15,343 கோடி, வழக்கமான மதிப்பீட்டு வரி ரூ.14,079 கோடி, ஈவுத்தொகை வழங்கல் வரி ரூ.1086 கோடி மற்றும் இதர வரிகள் ரூ.491 கோடி ஆகியவை அடங்கும்.
புதிய நிதியாண்டின் ஆரம்ப மாதங்கள் சவாலாக இருந்தாலும், 2021-22ம் நிதியாண்டுக்கான முதல் காலாண்டில் அட்வான்ஸ் வரி வசூல் ரூ.28,780 கோடி. இது 146 சதவீத வளர்ச்சி. கடந்தாண்டு இதே காலத்தில் இது ரூ.11,714 கோடியாக இருந்தது.
அட்வான்ஸ் வரியில் பெருநிறுவன வரி ரூ.18,358 கோடி மற்றும் தனிநபர் வருமானவரி ரூ.10,422 கோடி ஆகியவை அடங்கும். வங்கிகளில் இருந்து தகவல் பெற்ற பின் இந்த தொகை அதிகரிக்கும் என எதிர்பார்க்கப்படுகிறது.
2021-22ம் நிதியாண்டில் ரூ.30,731 கோடி ரீபண்ட் வழங்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1727563
-----
(Visitor Counter : 184
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 128.76 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 95,014 இது 554 நாட்களில் குறைந்த அளவாகும்
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ் குறைந்து தற்போது 0.27 சதவீதமாக உள்ளது. 2020 மார்ச் மாதத்திற்குப் பின், இது மிகக் குறைந்த அளவு.
குணமடைந்தோர் விகிதம் தற்போது 98.36 சதவீதம்; 2020 மார்ச் மாதத்திற்கு பின் இது மிக அதிகமான அளவாகும்.
கடந்த 24 மணி நேரத்தில் 10,004 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,40,79,612 என அதிகரித்துள்ளது.
கடந்த 24 மணி நேரத்தில் 6,822 பேருக்கு புதிதாக தொற்று ஏற்பட்டுள்ளது; இது கடந்த 558 நாட்களில் மிகக் குறைந்த அளவாகும்.
தினசரி பாதிப்பு விகிதம் 0.63, இது கடந்த 64 நாட்களாக 2 சதவீதத்துக்கும் குறைவாக உள்ளது.
வாராந்திர பாதிப்பு விகிதம் 0.78 ஆகும். இது கடந்த 23 நாட்களில் 1 சதவீதத்துக்கும் குறைவாக உள்ளது.
இதுவரை மொத்தம் 64.94 கோடி கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1778679
(Visitor Counter : 115
விவசாயத்துறை அமைச்சகம்
ஜி20 வேளாண் பிரதிநிதிகளின் இரண்டாவது கூட்டம் சண்டிகரில் தொடங்கியது
ஜி20 வேளாண் பிரதிநிதிகளின் இரண்டாவது கூட்டம் சண்டிகரில் இன்று  தொடங்கியது.
தொடக்க நாள் நிகழ்ச்சியில் வரவேற்புரையாற்றிய மத்திய அரசின் மூத்த பொருளாதார மற்றும் புள்ளியியல் ஆலோசகர் திரு அருண் குமார், உணவுப் பொருட்களின் விலையேற்றத்தை தடுக்க ஆய்வுகளின் அடிப்படையிலான கொள்கைகள் வகுக்கப்பட வேண்டும் என்று கூறினார். மத்திய வேளாண் அமைச்சகத்தின் கூடுதல் செயலாளர் திரு அபிலக்ஷ் லிகி பேசுகையில், நவீன பருவநிலை அணுகுமுறையுடன் நீடித்த வேளாண்மை, உணவு பாதுகாப்பு மற்றும் ஊட்டச்சத்து தொடர்பான வலுவான நம்பிக்கையை கட்டமைக்க வேண்டும் என்பதே ஜி20 வேளாண் கூட்டங்களின் முக்கிய நோக்கம் என்று குறிப்பிட்டார்.
31 ஆம் தேதி வரை மூன்று நாட்கள் நடைபெறும் இந்தக் கூட்டத்தில், ஜி20 உறுப்பு நாடுகள், சிறப்பு அழைப்பாளர் நாடுகள் மற்றும் சர்வதேச அமைப்புகளின் பிரதிநிதிகள் பங்கேற்றுள்ளனர்.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும் யூனியன் பிரதேசங்களுக்கும் மேலும் 76.11 கோடி கொவிட் தடுப்பூசிகள் வழங்கத் திட்டம்
நாடு தழுவிய தடுப்பூசித் திட்டத்தின் ஒரு பகுதியாக, இந்திய அரசு, செப்டம்பர் 16-ஆம் தேதி வரை, 76.11 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும் இலவசமாக வழங்கியுள்ளது. மேலும் 1.65 கோடி டோஸ் தடுப்பூசிகளை  வழங்கத் திட்டமிடப்பட்டுள்ளது.
சுமார் 5.33 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகள் வசம் உள்ளன.
(
உள்துறை அமைச்சகம்
“கொரோனாவுக்கு எதிரான போராட்டத்தில், ஒட்டுமொத்த தேசமும் பிரதமருக்கு பின்னால் அணிவகுக்கிறது” - மத்திய உள்துறை அமைச்சர் திரு அமித் ஷா
"மோடி அரசு கொவிட் நிலைமையை மிகவும் சரியான முறையில் கையாளுகிறது, தில்லியின் நிலைமை கட்டுப்பாட்டில் உள்ளது" என்று மத்திய உள்துறை அமைச்சர் திரு அமித் ஷா கூறினார். செய்தி நிறுவனத்திற்கு அவர் அளித்த பேட்டியில், தில்லியில் சமூகத் தொற்று ஏற்படவில்லை என்றும் அதனால் மக்கள் அச்சப்படத் தேவையில்லை என்றும் தெரிவித்தார்.
“தில்லியின் துணை முதல்வர் திரு மணீஷ் சிசோடியா, ஜூன் 2-வது வாரத்தில் வெளியிட்டுள்ள அறிக்கையில், தில்லியில் நிலைமை மோசமாக இருக்கிறது என்றும், ஜூலை மாத இறுதியில், தில்லியில் கொரோனா பாதித்தவர்களின் எண்ணிக்கை 5.5 லட்சமாக உயரும் என்று கூறியது தில்லிவாசிகளுக்கு மனஉளைச்சலை ஏற்படுத்தியுள்ளது” என்று தெரிவித்த திரு அமித் ஷா, கொவிட் நிலைமையை சமாளிப்பதற்கான நடவடிக்கைகளை எடுப்பது தில்லி அரசின் பொறுப்பு என்றும் ஆனால் துணை முதல்வர் வெளியிட்ட அறிக்கையை அடுத்து, மத்திய அரசு செயலில் இறங்கி, நடவடிக்கைகளை எடுத்து வருவதாகவும் அவர் குறிப்பிட்டார். ஜூன் 14-ம் தேதியன்று, இதற்காக ஒருங்கிணைப்புக் கூட்டம் ஒன்றை கூட்டியதாகவும், அதிக அளவில் பரிசோதனைகளை செய்வதால், தொற்றால் பாதிக்கப்பட்டவர்களின் எண்ணிக்கை கூடியிருப்பதாகவும், தொற்று உறுதிப்படுத்தப்பட்டவர்கள் தனிமைப்படுத்தப்படுவார்கள், அதன் மூலம் தொற்று பரவல் தடுக்கப்படும் என்றும் அவர் மேலும் தெரிவித்தார்.
தில்லியில், ஜூன் 14-ம் தேதி 9,937 ஆக இருந்த படுக்கைகளின் எண்ணிக்கை இன்று 30,000 மாக அதிகரிக்கப்பட்டுள்ளது என்று கூறிய திரு அமித் ஷா, தொற்று பரவல் மண்டலங்களில் வீட்டுக்கு வீடு சென்று கணக்கெடுக்கும் பணி நடைபெற்று வருவதாகவும் இது ஜூன் 30 அன்று நிறைவடையும் என்றும் கூறினார்.
----
(Visitor Counter : 148
சாலைப் போக்குவரத்து மற்றும் நெடுஞ்சாலைத்துறை அமைச்சகம்
லேசான அல்லது மிதமான வண்ணப் பார்வைக் குறைபாடு கொண்டவர்களும் இப்போது ஓட்டுநர் உரிமம் பெற முடியும்
ஓட்டுநர் உரிமத்தைப் பெறுவதில் லேசான மற்றும் மிதமான வண்ணப் பார்வைக் குறைபாடு கொண்ட மக்களுக்கு உதவுவதற்காக, மத்திய மோட்டார் வாகன விதிகள் 1989 இன் FORM 1 மற்றும் FORM 1A ஐ திருத்துவதற்கான ஒரு அறிவிப்பை சாலை போக்குவரத்து மற்றும் நெடுஞ்சாலை அமைச்சகம் வெளியிட்டுள்ளது. 24, 2020 ஜூன் தேதியிட்ட பொது சட்ட விதிகள் 401  என்பது அமைச்சகத்தினால் வெளியிடப்பட்ட ஒரு எளிதாக்கப்பட்ட சமூக ஒழுங்குமுறை ஆகும்.
மாற்றுத் திறனாளிகள் போக்குவரத்து தொடர்பான சேவைகளைப் பெறவும், குறிப்பாக ஓட்டுநர் உரிமத்தைப் பெறுவது தொடர்பாகவும் அமைச்சகம் பல நடவடிக்கைகளை எடுத்து வருகிறது. மாற்றுத் திறனாளிகள் ஓட்டுநர் உரிமத்தைப் பெறுவதற்காக சில ஆலோசனைகள் வழங்கப்பட்டதுடன், ஒரு கண்ணில் பார்வைக் குறைபாடு உள்ளவர்களுக்கும் ஏற்கனவே ஆலோசனை வழங்கப்பட்டது குறிப்பிடதக்கது.
உடல் தகுதி  மற்றும் மருத்துவ சான்றிதழ்  பற்றிய அறிவிப்பில் உள்ள தேவைகளைப் பூர்த்தி செய்ய இயலாமையின் காரணத்தால் வண்ணப்பார்வைக் குறைபாடு உள்ள குடிமக்கள் ஓட்டுநர் உரிமத்தைப் பெற முடியாது என்ற கோரிக்கைகளை அமைச்சகம் பெற்றது.
இந்தப் பிரச்சினை மருத்துவ நிபுணர்களின் கவனத்துக்கு எடுத்துச் செல்லப்பட்டு ஆலோசனை பெறப்பட்டது. லேசான முதல் மிதமான பார்வை வண்ணக்குறைபாடு உடையவர்களை வாகனம் ஓட்ட அனுமதிக்க வேண்டும் எனவும், கடுமையான பார்வை வண்ணக் குறைபாடு உடையவர்கள் வாகனம் ஓட்டுவதை மட்டுமே கட்டுப்படுத்த வேண்டும். என்ற பரிந்துரைகளும் பெறப்பட்டன. இது உலகின் பிற பகுதிகளிலும் அனுமதிக்கப்படுகிறது. அதன்படி கருத்துகள் மற்றும் பரிந்துரைகளைப் பெற வரைவு அறிவிப்பு வெளியிடப்பட்டது.
பிரதமர் அலுவலகம்
கொடையாளர் மற்றும் மனிதநேயர் பில்கிஸ் எதியின் மறைவுக்கு பிரதமர் இரங்கல்
கொடையாளர் மற்றும் மனிதநேயர் திருமிகு பில்கிஸ் எதியின் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். மனிதநேயப் பணிக்கான அவரது வாழ்நாள் அர்ப்பணிப்பு உலகெங்கும் உள்ள மக்களின் வாழ்வை தொட்டதாக திரு மோடி கூறினார்.
“பில்கிஸ் எதியின் மறைவுக்கு எனது ஆழ்ந்த அஞ்சலி. மனிதநேயப் பணிக்கான அவரது வாழ்நாள் அர்ப்பணிப்பு உலகெங்கும் உள்ள மக்களின் வாழ்வை தொட்டுள்ளது. இந்திய மக்களும் அவரை அன்புடன் நினைவில் கொண்டுள்ளனர். அவரது ஆன்மா சாந்தியடைய வேண்டுகிறேன்,” என்று பிரதமர் டிவிட்டரில் பதிவிட்டுள்ளார்.
அறிவியல் மற்றும் தொழில்நுட்பத்துறை
ஆற்றல் மிக்க அயனி மாறுபாடுகளை ஆய்வு செய்வது விண்வெளி வானிலை முன்னறிவிப்பின் துல்லியத்தை மேம்படுத்த உதவும்
பூமியின் காந்த மண்டலத்தில் ஏற்படும் துணைப்புயல் அல்லது குறைந்த நேர இடையூறுகள் மற்றும் அதன் விளைவாக ஏற்படும் காந்தப்புல இருமுனையாக்கம், உள்காந்த மண்டலத்தில் ஆற்றல்மிக்க அயனி ஓட்டத்தை அதிகரிக்கிறது, இது எதிர்காலத்தில் விண்வெளி வானிலை முன்னறிவிப்பின் துல்லியத்தை மேம்படுத்துகிறது என்று ஒரு புதிய ஆய்வு கூறுகிறது.
காந்தக் கோள துணைப்புயல் என்பது, கோள்களுக்கிடையிலான காந்தப்புலத்தின் , சூரிய காற்றின் திசைவேகம், சூரிய காற்று இயக்க அழுத்தம் ஆகியவற்றின் அளவு மற்றும் திசையைப் பொறுத்து ஒரு குறுகிய கால செயல்முறையாகும். இதன் தெற்கு நோக்கிய நகர்வு பகல்நேர காந்த மண்டலத்தில் காந்த மறுஇணைப்பை ஏற்படுத்துவது துணைப்புயல் நிகழ்விற்கு அவசியமான முன்நிபந்தனையாகும். பொதுவாக, துணைப்புயலின் சராசரி காலம் சுமார் 2-4 மணி நேரம் ஆகும். இத்தகைய செயல்பாட்டின் போது, சூரிய காற்றுக்கும் காந்த மண்டலத்திற்கும் இடையிலான இடைவினையிலிருந்து கணிசமான அளவு ஆற்றல் பிரித்தெடுக்கப்படுகிறது. காலப்போக்கில், இந்த ஆற்றல் உள் காந்த மண்டலத்தில் சேமிக்கப்படுகிறது.
ஹீலியம், ஆக்ஸிஜன், புரோட்டான், எலக்ட்ரான் ஆகியவற்றின் மாஸ் ஸ்பெக்ட்ரோமீட்டர் மற்றும் மின் மற்றும் காந்த புல கருவி தொகுப்பை பயன்படுத்தி, அறிவியல் மற்றும் தொழில்நுட்பத் துறையின் தன்னாட்சி நிறுவனமான இந்திய புவிகாந்தவியல் நிறுவனத்தின்  விஞ்ஞானிகள் 2018 காலகட்டத்தில் 22 துணை புயல் நிகழ்வுகளின் புள்ளிவிவர ஆய்வை நடத்தினர்.
விண்வெளி ஆராய்ச்சியில் முன்னேற்றங்கள் இதழில் வெளியிடப்பட்ட இந்த ஆய்வு, துணைப்புயல்களின் போது அயனிகளின் பங்கைப் புரிந்துகொள்ள விஞ்ஞானிகளுக்கு உதவியது. அயனி மாறுபாடுகள் குறித்த இத்தகைய ஆய்வுகள் விண்வெளியில் உள்ள பிளாஸ்மாவை பூமிக்கு ஒப்பீட்டளவில் நெருக்கமாக புரிந்து கொள்ள உதவுகின்றன.
இத்தகைய ஆய்வுகள் நிகழ்வை துல்லியமாக புரிந்துகொள்வதற்கும் எதிர்காலத்தில் விண்வெளி வானிலை முன்னறிவிப்பின் துல்லியத்தை மேம்படுத்துவதற்கும் அயனி கலவை மாற்றத்தின் காரணம் மற்றும் பகுதியைக் கண்டறிய உதவும்.
மேலும் விவரங்களுக்கு இந்த ஆங்கில செய்திக்குறிப்பைக் காணவும் https://pib.gov.in/PressReleasePage.aspx?PRID=1958948
பாதுகாப்பு அமைச்சகம்
'எகுவெரின் பயிற்சி' எனும் இந்திய-மாலத்தீவு இராணுவ கூட்டுப் பயிற்சியின் 11வது பதிப்பில் பங்கேற்க இந்திய இராணுவக் குழு புறப்பட்டது
'எக்ஸ் எகுவெரின் பயிற்சி' எனும் இந்திய-மாலத்தீவு இராணுவ கூட்டுப் பயிற்சியின் 11வது பதிப்பு மாலத்தீவுகளில் உள்ள கத்தூ தீவில் 2021 டிசம்பர் 06 முதல் 19 ஆம் தேதி வரை நடைபெறுகிறது.
இந்தப் பயிற்சியானது, தரையிலும் கடலிலும் உள்ள நாடுகடந்த பயங்கரவாதத்தைப் புரிந்துகொள்வது, பயங்கரவாத எதிர்ப்பு மற்றும் கிளர்ச்சி எதிர்ப்பு நடவடிக்கைகளை மேற்கொள்வது மற்றும் சிறந்த இராணுவ நடைமுறைகள் மற்றும் அனுபவங்களைப் பகிர்ந்துகொள்வது ஆகியவற்றின் அடிப்படையில் இரு நாடுகளின் ஆயுதப் படைகளுக்கு இடையேயான ஒருங்கிணைப்பு மற்றும் இயங்குநிலையை மேம்படுத்தும்.
கடுமையான பயிற்சியுடன், பாதுகாப்பு ஒத்துழைப்பு மற்றும் இருதரப்பு உறவுகளை மேம்படுத்துவதற்கான கலாச்சார மற்றும் விளையாட்டு நிகழ்ச்சிகளும் இந்த கூட்டு ராணுவப் பயிற்சியில் இடம்பெறும். மாலத்தீவுடனான இந்தியாவின் உறவினை மேலும் வலுப்படுத்த இந்தப் கூட்டு பயிற்சி வழிவகுக்கும்.
(Visitor Counter : 256
ரெயில்வே அமைச்சகம்
உலக சுற்றுச்சூழல் தினம் 2018 முன்னிட்டு கரும்பு சக்கை அடிப்படையிலான உணவு அடைத்து விற்கும் முறையை அறிமுகம் செய்கிறது ரயில்வே அமைச்சகத்தின் ஐ.ஆர்.சி.டி.சி.
உலக சுற்றுச்சூழல் தினம் 2018 கொண்டாட்டங்கள் தொடங்கியிருக்கும் நிலையில் ரயில்வே அமைச்சகத்தின் பொதுத் துறை நிறுவனமான ஐ.ஆர்.சி.டி.சி. புதுதில்லியில் இருந்து புறப்படும் தேர்ந்தெடுக்கப்படும் 8 சதாப்தி மற்றும் ராஜ்தானி எக்ஸ்பிரஸ் ரயில்களில் பயணிகளுக்கு அளிக்கும் உணவுகளை கரும்புச் சக்கை அடிப்படையிலான உணவு அடைத்து விற்கப்படும் முறையை பரிசோதனை அடிப்படையில் மேற்கொண்டுள்ளது. பசுமை முறைக்கு மாறும் ரயில்வே முயற்சியின் ஒரு பகுதியாக இனி பயணிகளுக்கு அளிக்கப்படும் உணவுகள் இனி பாலிமர் பிளேட்களுக்கு பதிலாக சுற்றுச்சூழலுக்கு உகந்த மக்கும் பிளேட்களில் அளிக்கப்படும்.
இந்தப் புதிய முயற்சியின் மூலமாக ஐ.ஆர்.சி.டி.சி. தூய்மையான மற்றும் பசுமையான இந்தியாவின் மீதான தனது உறுதிப்பாட்டை ம்று உறுதி செய்திருப்பதுடன் அதனை எட்டுவதற்கான திசையில் ஒரு சிறிய அடியெடுத்து வைத்துள்ளது. கரும்புகளில் இருந்து அதன் சாறு எடுக்கப்பட்ட பின்னர் மிஞ்சும் சக்கைகளில் இருந்து தயாரிக்கப்படும் பிளேட்டுகள் மற்றும் டம்ளர் போன்றவற்றின் மூலம் இனி உணவு பரிமாறப்படும். பயன்படுத்தப்பட்ட பின்னர் அவற்றை சேகரித்து அவற்றை உரமாக மாற்றி மறுசுழற்சி செய்து அதன் மூலம் நீடித்த சுற்றுச்சூழல் உறூதிப்படுத்தப்படும்.
முதல்கட்டமாக பரிசோதனை முறையில் மேற்கொள்ளப்படும் இந்த முயற்சி பின்னர் அனைத்து ராஜ்தானி, சதாப்தி மற்றும் துரந்தோ ரயில்களில் விரிவுபடுத்தப்படும்.